ՄԿՐՏՈՒԹԻՒՆ ԵՒ ԴՐՈՇՄ
(Հոգեւոր խորհրդածութիւն Ս. Գրիգոր
Լուսաւորիչի «ՈՒԽՏԻ ՇԱԲԱԹ»-ին առթիւ)
         
Մկրտութիւնը նախապայման խորհուրդն է. որովհետեւ մի միայն մկրտուելէ ետք է, որ մենք կրնանք ստանալ միւս խորհուրդները:
Մկրտութեան անմիջապէս կը հետեւին դրոշմի եւ սուրբ հաղորդութեան խորհուրդները: Աւելի ուշ, եկեղեցին կը մատակարարէ մնացած խորհուրդները, որոնցմէ պսակն ու ձեռնադրութիւնը առնչուած են քրիստոնեայի ապրելա-ձեւին, իսկ սուրբ հաղորդութիւնը, ապաշխարութիւնն ու կարգ հիւանդացը կախեալ են անոր դիմագրաւած կեանքի պարագաներէն եւ անոնց յարա-բերաբար եկեղեցւոյ սահմանած տնօրինութիւններէն:
Մկրտութիւնը հաւատքի խորհուրդն է. որովհետեւ մեր ծնողներուն, կնքահայրին, կնքամայրին եւ մկրտութեան ներկայ գտնուողներուն քրիստո-նէական հաւատքն է, որ մեզ մկրտութեան աւազանին պէտք է մօտեցնէ եւ մեր մէջ սերմանէ նո՛յն հաւատքին սերմերը, որոնք պէտք է  խնամուին եւ աճին ընտանեկան ու ազգային հոգեւոր իտէալ մթնոլորտի մէջ եւ եկեղեցւոյ մեր խորհրդանշական անդամակցութիւնը մեր գիտակից հասակին քրիստո-նէական կեանքով ու գործով ցոլացնեն: Հաւատքին արտաքին նշանը ջուրն է, որուն մէջ երեք անգամ կը թաղուինք՝ Քրիստոսի երեքօրեայ թաղումին օրինակով, եւ ապա ջուրէն դուրս կը բերուինք՝ Քրիստոսի յարութեան հետեւողութեամբ: Մեր Եկեղեցւոյ մէջ արատասանուած մկրտութեան բանաձեւն է. «[Այսինչ] անուն Աստուծոյ այս ծառան, երախայութենէ մկրտութեան գալով՝ կը մկրտուի Հօրը, Որդիին եւ Սուրբ Հոգիին անունով: Քրիստոսի արիւնով մեղքի ծառայութենէն գնուած ըլլալով՝ կը դառնայ երկնաւոր Հօրը որդեգիր, Քրիստոսի ժառանգակից եւ Սուրբ Հոգիին տաճար»: Ահա այս բանաձեւին մէջ կ՚ամփոփուի մեր երանական, մաքուր, անմեղ քրիստոնէական վիճակը, որ մեզ Ս. Երրորդութեան հովանիին տակ կը պատսպարէ:
Դրոշմը յոյսի կնիքն է. որովհետեւ մեր յոյսը Ս. Հոգիին վրայ դնելով միայն կրնանք յաղթահարել Սատանային եւ խուսափիլ անոր լարած մեղքի որոգայթներէն: Այս յոյսին արտաքին նշանը սրբալոյս միւռոնն է, անոյշ իւղը, որ քահանան կը քսէ մեր ճակատին, աչքերուն, ականջներուն, քիթին, բերանին, ձեռքերուն, սիրտին, կռնակին եւ ոտքերուն, աղօթելէ ետք. «Ով Տէր, ամենակալ Աստուած, … դուն, որ սուրբ աւազանին շնորհած քաւութեամբ նորոգեցիր [այսինչ անուն] ծառադ, սրբէ՛ զայն քու ճշմարտութեամբդ եւ Սուրբ Հոգիիդ շնորհքի լոյսով, որպէսզի աստուածութեանդ տաճար եւ բնակարան ըլլայ, կարենայ արդարութեան ճամբաներէն քալել եւ համարձակութեամբ կանգնիլ քու միածնիդ՝ մեր Տիրոջ Յիսուս Քրիստոսի ահաւոր ատեանին առջեւ»: Միւռոնը հասարակ իւղ մը չէ, այլ ձիթենիի ձէթէն, բալասանէ եւ աւելի քան քառասուն տեսակի ծաղիկներէ, արմատներէ եւ խնկեղէններէ պատրաստուած յատուկ իւղ մը, որ եօթը տարին անգամ մը կ՚օրհնուի Վեհափառ Հայրապետին ձեռամբ եւ Ս. Գրիգոր Լուսաւորիչի Աջով:
Սուրբ Հաղորդութիւնը սիրոյ խորհուրդն է. որովհետեւ սիրով կը միանանք մեր հաւատքի առաջնորդին, յոյսի աղբիւրին, սիրոյ Վարդապետին եւ Եկեղեցւոյ գլուխին՝ Քրիստոսի ու կը դառնանք անդամները անոր խորհրդական մարմինին՝ Եկեղեցւոյ: Մկրտութեան եւ դրոշմին յաջորդող սուրբ հաղորդութ-եան այս ստացումը համազօր է Կաթոլիկ Եկեղեցւոյ «առաջին հաղորդութեան»:
Այս բոլորին լոյսին տակ աւելի յստակ կը դառնայ, թէ ինչո՛ւ երբ քահանան կնքահայրին կը հարցնէ. «Երախան ի՞նչ կ՚ուզէ», կնքահայրը կը պատասխանէ. «Հաւատք, յոյս, սէր եւ մկրտութիւն: Կ՚ուզէ մկրտուիլ եւ արդարանալ, մեղքերէ սրբուիլ, դեւերէն ազատիլ եւ Աստուծոյ ծառայել»: Քահանան կ՚եզրակացնէ. «Հաւատքիդ համաձայն թող ըլլայ»:
Մկրտութիւնը մեզ կը մաքրէ մեր ադամական, սկզբնական մեղքէն եւ մեզի վերստին, հոգեւոր ծնունդ կը պարգեւէ՝ Եկեղեցւոյ սուրբ աւազանէն: Այս վերստին ծնունդն է, որ մեզ անդամ կը դարձնէ Եկեղեցւոյ: Այս վերստին ծնունդին կ՚ակնարկէ Յիսուս, երբ փարիսեցի Նիկոդեմոսին երկու անգամ կը կրկնէ. «Լաւ գիտցիր, որ եթէ մէկը վերստին չծնի՝ չի՛ կրնար տեսնել Աստուծոյ արքայութիւնը» (Յովհ. 3.3) եւ «Հաստատ գիտցիր, որ եթէ մէկը ջուրէն եւ Հոգիէն չծնի՝ չի՛ կրնար մտնել Աստուծոյ արքայութիւնը» (Յովհ. 3.5): Մեր Տէրը ո՛չ միայն իր տասնըմէկ աշակերտներուն ըսաւ. «Գացէք եւ բոլոր ժողովուրդները ինծի աշակերտ դարձուցէք: Զանոնք մկրտեցէք՝ Հօր, Որդիին եւ Սուրբ Հոգիին անու-նով» (Մատթ. 28.19), այլ ինք եւս, հակառակ իր անմեղ ըլլալուն, Յորդա-նան գետին մէջ մկրտուեցաւ Յովհաննէս Մկրտիչի ձեռքով (Մատթ. 3.13–17, Մարկ. 1.9–11, Ղուկ. 3.2–22, 4.1), ցոյց տալու համար, թէ մկրտութիւնը անհրաժեշտ է մեղաւոր մարդուն վերստին ծնունդ շնորհելու համար:
Դրոշմը մեզ Ս. Հոգիին ներկայութեամբ կը լեցնէ եւ աստուածային ճշմարտութիւնները սորվելու եւ գործադրելու կ՚առաջնորդէ: Մկրտութեամբ սրբուած քրիստոնեան դրոշմով կը ստանայ աստուածային մշտական ներկայութեան կնիքը եւ ցմահ կը մնայ այդ կնիքով պայմանաւորուած աստուածային շնորհաբաշխ որդեգրութեան մէջ:
Մկրտութիւնն ու դրոշմը անկրկնելի խորհուրդներ են. մէկ անգամ կը մատակարարուին քահանային ձեռամբ՝ ջուրով եւ միւռոնով: Սակայն, անոնց ներգործութիւնը անջնջելի են եւ մկրտուողին ծնողներուն եւ կնքահայրին ու կնքամայրին անմիջական պարտաւորութիւնն է մանուկին հոգեւոր դաստիա-րակութեան հոգածու ըլլալը: Մկրտութիւնն ու դրոշմը մեր կեանքին մէջ պարտադրաբար կատարուած դէպք մը չեն, այլ ամենօրեայ քրիստոնէական կազմաւորման նախապայման՝ մեր սրբակենցաղ կեանքի յարաճուն ընթացքին մէջ: Ահա այս իսկ պատճառաւ մեր Եկեղեցին սահմանած է, որ կնքահայրը անպայմանօրէն Հայ Առաքելական Եկեղեցւոյ զաւակ ըլլայ՝ որպէս մկրտուող մանուկին հոգեւոր դաստիարակութեան անմիջական պատասխանատուն, անոր ծնողներուն հետ գործակցաբար:
Մեր Եկեղեցւոյ մէջ մանուկը կը մկրտուի եւ կը դրոշմուի իր ծնունդէն ութ օր ետք, եթէ բժշկական արգելիչ պատճառ մը չկայ: Այս տնօրինութիւնը հիմնուած է Հին Ուխտի ութօրեայ թլփատման եւ անուանակոչութեան օրէնքին վրայ:
Տոհմիկ եւ գեղեցիկ այլ սովորութիւն մըն է մկրտութենէն եւ դրոշմէն քառասուն օրեր ետք մանուկը եկեղեցւոյ ընծայել՝ ի յիշատակ Յիսուսի քառասնօրեայ տաճար ընծայումին, Տեառնընդառաջին:
Ակնկալութիւնս է, որ մկրտութեան եւ դրոշմի այս բացատրութիւնները մեր ծնողներուն մօտ արթնցնեն իրենց եւ իրենց զաւակներուն քրիստոնէական դաստիարակութեան հրամայականը, որուն նախադուռն են այս խոր-հուրդները: Յաճախ աժան գնահատում մը կը կատարենք մեր մկրտուած եւ քրիստոնեայ ըլլալուն եւ կը բաւարարուինք պարագայաբար եկեղեցի գալով, հաղորդութիւն առնելով, պահք պահելով եւ զանազան բարեպաշտական աւանդութիւններ գործադրելով: 
Մեր «հոգիներու լուսաւորիչին»՝ Ս. Գրիգոր բազմաչարչար Հայրապետին Խոր Վիրապ Մուտքի Տօնի նախապատրաստական այս շրջանը թող հաւաքական ինքնաքննութեան առիթ դառնայ, որպէսզի մենք հոգեւոր մկրտութիւն եւ դրոշմ ապրինք, ունկնդիր դառնալով Պօղոս Առաքեալի հաստատումին, թէ «Յիսուս Քրիստոսի հաւատալով՝ բոլորդ ալ Աստուծոյ որդիներ եղաք: Անգամ մը որ Քրիստոսի միանալով մկրտուեցաք, այլեւս Քրիստոս է որ կ՚ապրի ձեր մէջ» (Գաղ. 3.26–27), եւ մեր հայրերուն հետ աղօթելով. «Փա՛ռք քեզի, յաւիտենական թագաւոր, որ քու Եկեղեցիդ կ՚աճեցնես ու կը լեցնես լուսաւոր հաւատքով, որ ունինք մենք՝ անհամար թիւով փրկուածներս, որ քու Քրիստոսիդ ճշմարիտ աստուածութիւնը ճանչցանք: Փա՛ռք քեզի, որ մեզ արժանի ըրիր երկրորդ ծնունդով մը որդեգիր դառնալու քեզի, երկնաւոր Հօրդ, եւ հաղորդեցիր Միածինիդ մարմինով եւ արիւնով: Յիսուս Քրիստոսի հետ կ՚օրհնենք քեզ, Հայր ամենակալ, կենդանարար Սուրբ Հոգիիդ հետ միասին, այժմ եւ միշտ եւ յաւիտեանս յաւիտենից. ամէն»:
 
15 Մարտ 1999                                                        	    Նարեկ Ծ. Վրդ. Ալեէմէզեան

